**Canllaw Delweddau Cynhwysol**

Mae delweddau yn ein helpu i fywiogi storïau. Maen nhw’n gallu gwneud i’n geiriau ni fod yn fwy personol ac yn ein helpu i gysylltu’r darlun cyfan i unigolion. Mae defnyddio delweddau yn effeithiol yn gallu cynnwys, grymuso a pharchu urddas yr unigolion sy’n cael eu cynrychioli. Er hynny, gellir defnyddio delweddau hefyd ar gyfer camddarlunio neu atgyfnerthu stereoteipiau.

Mae ystyried yn ofalus pa fath o ddelweddau a ddefnyddiwn yn bwysig wrth i ni geisio arddangos y cadernid a ddaw oherwydd yr amrywiaeth sydd yn ein cymunedau eglwysig a’r gymdeithas yn fwy eang.

“Mae angen i bob aelod o’r Eglwys allu dweud ‘Rwy’n gallu fy ngweld i fy hunan’ mewn delweddau a storïau ym mywyd yr Eglwys sy’n adlewyrchu ei brofiad ei hunan.”

(‘Strategaeth Cyfiawnder, Urddas a Chydlyniad’, t. 765)

Mae hynny oherwydd y gall pobl deimlo eu bod nhw â rhan lawn yn yr Eglwys sydd yn Gorff Crist.

***Nodyn:*** *Yn yr adnodd hwn, rydym yn ystyried yn bennaf y defnydd a wneir o ddelweddau sy’n cynnwys pobl – ffotograffau a graffeg.*

**Beth mae delweddau cynhwysol yn ei olygu?**

Mae defnyddio delweddau mewn ffordd gynhwysol yn golygu ymgysylltu yn gadarnhaol gyda chymaint o bobl â phosibl. Weithiau fe allem ni ddarganfod bod pobl yn teimlo eu bod wedi eu hallgáu neu’n siomedig oherwydd y math o ddelweddau a ddefnyddiwn ni. Pan fyddwn ni’n gwneud ymdrech i ddefnyddio delweddau cynhwysol, rydym ni’n ceisio bod yn fwy ymwybodol o sut y gall delweddau wneud i bobl deimlo.

Creodd Duw fodau dynol yn unigryw ac yn amrywiaethol i’w gilydd, fe gaiff ein cynulleidfaoedd eu cyfansoddi o lawer o wahanol fynegiannau o hunaniaeth. Rhoddir cyngor cyffredinol yma, ond fe fyddai hi’n syniad da i chi siarad â phobl yn eich cymdeithas chi ynglŷn â sut mae’r delweddau a ddefnyddiwch chi ar hyn o bryd yn gwneud iddyn nhw deimlo.

**Pam mae hyn yn bwysig?**

Rhan o waith bod yn Eglwys sy’n ceisio cyfiawnder yw nodi ac adnabod y niwed a achoswyd i grwpiau ar yr ymylon yn y gorffennol, nid yn unig gan y gymdeithas yn fwy eang ond gan yr Eglwys hefyd ar adegau. Cyfrifoldeb yr Eglwys yw gwneud yn iawn am hynny ac arwain y ffordd o ran cydnabod y niwed a achoswyd i gymunedau ar yr ymylon drwy fyw’r ‘newyddion da’ fod Duw yn ein cynnwys ni i gyd, pwy bynnag y bôm.

Yn Gristnogion, credwn fod Duw yn caru ac yn gweld gwerth pob unigolyn, ac felly y mae pawb yn haeddu ein parch ni ac mae pawb yn gallu ein helpu ni i ddeall

a thyfu yn ein perthynas gyda Duw.

**Delweddau sy’n *cynnwys***

Rydym ni’n awyddus i eglwysi ddefnyddio ffotograffau sy’n cynrychioli’r amrywiaeth eang y bobl sy’n rhan o deulu’r eglwys Fethodistaidd yn fwy eang. Gall defnyddio delweddau sy’n cynrychioli dim ond rhan fechan o’n cymuned ni arwain at rai pobl yn teimlo eu bod nhw wedi eu gadael allan neu’n ddibwys – neu ar ei waethaf, eu bod nhw wedi eu gwahaniaethu yn eu herbyn.

Gofynnwch i chi eich hunan:

* A yw’r bobl yn fy nelweddau i’n cynrychioli amrywiaeth lawn yr Eglwys Fethodistaidd, o ran rhyw, rhywioldeb, cefndir hiliol ac ethnig, anabledd corfforol, niwroamrywiaeth ac oedran?

Nid yw rhai agweddau ar ein hunaniaeth yn weladwy. Efallai na fyddem ni fyth yn gallu gweld a oes gan rywun set wahanol o alluoedd, neu ei rywioldeb, er enghraifft. Er hyn, os ydym yn llunio ein delweddau ein hunain, fe ddylem ni wahodd ystod mor eang â phosibl o bobl i gymryd rhan. Mae cynnwys pobl yn y broses lawn cyn bwysiced â’r canlyniad terfynol.

**Delweddau sy’n *grymuso***

Gall y delweddau a ddefnyddiwn rymuso pobl drwy arddangos cydraddoldeb gwirioneddol. Fe ddylem ni osgoi delweddau a allai stereoteipio, gynyrfiadoli neu wahaniaethu yn erbyn pobl, sefyllfaoedd neu leoedd. Gall stereote

ipiau fod yn anodd eu nodi weithiau. Fe ddylem ni edrych ar ddelweddau nid yn unig ar wahân, ond yng ngyd-destun ehangach y delweddau eraill sydd wrth eu hymyl.

Gofynnwch i chi eich hunan:

* A ddarlunir un grŵp o bobl yn llai grymus yn y delweddau hyn? Er enghraifft, a bortreadir un grŵp bob amser fel staff yn hytrach na gwesteion, neu ‘rai sy’n derbyn gofal’ yn hytrach na ‘rhai sydd â gofal’?
* A bortreadir unrhyw un yn ddi-rym yn y delweddau hyn, er enghraifft, heb allu cael gafael ar y pethau angenrheidiol neu fod yn annibynnol? Os nad ydych chi’n ceisio arddangos mater neu her arbennig, a allwch chi osgoi dangos rhywun yn cael ei ddarlunio fel rhywun di-rym?
* A oes un grŵp o bobl/math o unigolyn a bortreadir yn rymus yn y delweddau? A yw’r un math o unigolyn bob amser yn flaenaf, neu’n rheoli’r sefyllfa a ddarlunir?

Gallwn ddarlunio pobl gyda gwaith, grym a gallu mewn ystod eang o ffyrdd yn ein delweddau ni. Yn aml, mae ystyried y ddeinameg rhwng llawer o bobl mewn delwedd yn bwysig. Sut berthynas sydd gan y bobl yn y ddelwedd gyda’i gilydd? A oes gan rywun fwy o awdurdod na rhywun arall?

Mae rhoi eich delweddau chi ochr yn ochr â delweddau eraill yn y cyhoeddiad, neu’r adnodd neu ar wefan yn ffordd ddefnyddiol o sicrhau nad ydych chi’n gyson yn camddarlunio grŵp arbennig neu’n priodoli mwy o werth i un hunaniaeth na rhai eraill.

**Delweddau sy’n *parchu urddas***

Os ydym ni’n credu bod Duw yn caru ac yn gweld gwerth pob unigolyn, mae pob agwedd ar hunaniaeth unigolyn yn werthfawr felly ac mae gan bob un urddas cynhenid sy’n haeddu parch – boed hynny’n ryw, rhywioldeb, cefndir ethnig a hiliol, oedran, diddordebau neu hobïau. Fe allwn ni gyfathrebu hynny yn y delweddau a ddefnyddiwn ni.

Gofynnwch i chi eich hunan:

* A wyf i’n fwriadol (neu’n ddamweiniol) yn celu rhan o hunaniaeth yr unigolyn yn y ddelwedd?
* A bortreadir y bobl yn y ffotograff mewn ffordd arbennig sy’n dangos eu bod nhw’n werthfawr?
* A ddarlunir yr unigolyn mewn cyflwr neu sefyllfa fregus? A fyddai’r unigolyn yn fodlon gyda’r portread hwnnw ohono ef ei hun?

Oni bai ein bod ni’n ceisio rhoi darluniad o fater arbennig ac yn gallu cyfiawnhau defnyddio delweddau sy’n dangos poen neu niwed, fe ddylem ni fod yn ofalus iawn i osgoi defnyddio delweddau o bobl sy’n agored i niwed heb ddealltwriaeth benodol o’u cydsyniad a rheswm arbennig i ddefnyddio’r ddelwedd.

**Delweddau o Dduw**

Gallwn adlewyrch llawnder cymeriad, cariad a pherthynas Duw â phobl yn y ffyrdd yr ydym ni’n darlunio Duw.

Yng Ngorllewin Ewrop, mae unrhyw ddelweddau anthropomorphig o Dduw wedi atgyfnerthu dealltwriaeth wrywaidd, wyn a Gorllewinol o Dduw. Darlunnir yr Ysbryd Glân yn aml yn symbolaidd (ee fel colomen neu fflam) a darlunir Iesu yn aml mewn ffordd sy’n canoli ar bobl wyn o dras Ewropeaidd. Gallwn ddefnyddio delweddau o Dduw sy’n ein helpu ni i archwilio ehangder a dyfnder yr hyn ydyw Duw a’r berthynas sydd gan Dduw â’r ddynoliaeth i gyd.

Gofynnwch i chi eich hunan:

* A yw’r ddelweddaeth hon yn darlunio Duw gyda rhyw neu ethnigrwydd neilltuol?
* A yw’r ddelweddaeth hon yn darlunio Iesu o ethnigrwydd neilltuol?
* A yw’r ddelwedd hon yn cyfyngu ar sut y gallai eraill deimlo perthynas â Duw mewn rhyw ffordd?
* A oes yna ddelweddau amrywiol y gallech chi eu defnyddio i ehangu ein dealltwriaeth o Dduw?
* Pan fo delwedd yn Orllewinol, ond yn boblogaidd am resymau bugeiliol, a allech chi roi delweddau eraill mwy amrywiol wrth ei hymyl?

**Defnyddio delweddau o ffynonellau ar-lein**

Pan fyddwch chi’n chwilio am ddelweddau ar-lein, cofiwch y gallai’r delweddau fod dan hawlfraint ac y dylid cael caniatâd cyn eu defnyddio. Gellir cael cyngor ynglŷn â materion hawlfraint a rhestr o wefannau ‘diogel’ i’w defnyddio yn [methodist.org.uk/copyright](https://www.methodist.org.uk/for-churches/guidance-for-churches/copyright-guidance/)

Ceir cyngor pellach ynglŷn â delweddu, cynllunio a brandio ar gyfer deunyddiau eich eglwys chi yn [methodist.org.uk/digital/design](https://www.methodist.org.uk/for-churches/guidance-for-churches/digital-communication-guidance-for-churches/logos-branding-and-design/)

**Bod â’r darlun cyfan**

Pam na allwch chi wahodd rhai o ‘gyfeillion’ yr Eglwys, nad ydyn nhw’n mynychu’r eglwys yn rheolaidd, i gerdded o amgylch eich adeilad, y tu mewn, a’r tu allan, ar gyfer iddyn nhw roi gwybod i chi’r hyn y mae’r eglwys yn ei ‘fynegi’ iddyn nhw yn y dewis o ddelweddau y maen nhw’n gallu eu gweld? Fe ddylai hyn ddechrau sgyrsiau diddorol hefyd!